b'\n_START_ARTICLE_\nHadsund Havnebane\n_START_PARAGRAPH_\nHadsund Havnebane var en 513 m lang havnebane der blev anlagt i 1928 og gik fra Hadsund Nord Station til Hadsund Trafikhavn. Havnebanen blev nedlagt 31. marts 1969 sammen med Aalborg-Hadsund Jernbane og Randers-Hadsund Jernbane._NEWLINE_P\xc3\xa5 havnen var der to spor. Det ene gik p\xc3\xa5 kanten af kajen, det andet gik 7 meter l\xc3\xa6ngere mod nord og var 169 meter langt. De to spor m\xc3\xb8dtes f\xc3\xa5 meter vest for Hadsundbroen, men forenedes f\xc3\xb8rst med Randers-Hadsund Jernbane i et sporskifte p\xc3\xa5 selve Hadsund Nord Station. Mellem Hadsund Nord Station og Hadsundbroen havde man Danmarks smalleste dobbeltspor - s\xc3\xa5 smalt, at man kun kunne benytte et af sporene ad gangen.\n_START_SECTION_\nHistorie\n_START_PARAGRAPH_\nEfter Hadsundbroens indvielse i 1904 begyndte arbejdet p\xc3\xa5 at f\xc3\xa5 etableret et spor fra Hadsund Nord Station til Hadsund Havn. L. Schlegel lavede i 1907 tegninger til projektet og overslag over udgifterne, men allerede \xc3\xa5ret efter meddelte direkt\xc3\xb8ren for Aalborg-Hadsund Jernbane, at der var flere tekniske problemer, bl.a. med tilslutningen til stationen. I 1912 tog man atter fat p\xc3\xa5 at f\xc3\xa5 havnebanen bygget, og der blev nedsat et nyt udvalg, men det fik formentlig ikke nogen kapital til anl\xc3\xa6gget f\xc3\xb8r 1. verdenskrig begyndte og satte en stopper for projektet. I 1920 blev sagen atter taget op. I september 1920 forel\xc3\xa5 et udkast fra banen til en overenskomst om anl\xc3\xa6g og drift af en havnebane i Hadsund. Den endelige overenskomst blev underskrevet den 20. marts 1926, og i 1928 kunne havnebanen tages i brug. Anl\xc3\xa6gget kostede 56.000 kr., hvoraf staten betalte det halve og Aalborg Amt en fjerdedel.\n_START_SECTION_\nNedl\xc3\xa6ggelsen\n_START_PARAGRAPH_\nHavnebanen blev nedlagt 31. marts 1969 sammen med Aalborg-Hadsund Jernbane og Randers-Hadsund Jernbane, og sporet fra Hadsund Nord Station ned til Hadsund Trafikhavn blev taget op i 1969 sammen med sporet p\xc3\xa5 Randers-Hadsund Jernbane, s\xc3\xa5 trac\xc3\xa9et fra de to baner kunne bruges til anl\xc3\xa6g af Alsvej og Randersvej, der f\xc3\xb8rer over den nye Hadsundbro._NEWLINE_Men p\xc3\xa5 selve havnen blev skinnerne liggende. I 1979 blev der lagt asfalt oven p\xc3\xa5 de to jernbanespor, og nogle steder kan man stadig se, hvor de ligger. Fra Hadsund Havn til lidt \xc3\xb8st for den gamle Hadsundbro er der i dag et gr\xc3\xb8nt omr\xc3\xa5de med stier og springvand. Hadsund Nord Station blev revet ned i 1985, og der ligger i dag en Fakta.'